b'\n_START_ARTICLE_\nRip Esselstyn\n_START_SECTION_\nZgodnje \xc5\xbeivljenje in za\xc4\x8detek kariere\n_START_PARAGRAPH_\nRip Esselstyn se je rodil v New Yorku leta 1963. Ime je dobil po literarnemu junaku Ripu Van Winkleju.  Svoje otro\xc5\xa1tvo je pre\xc5\xbeivel v mestu Cleveland, v zvezni dr\xc5\xbeavi Ohio. Njegov o\xc4\x8de, kirurg Caldwell Esselstyn, je eden od prvih promotorjev polnovredne rastlinske prehrane, s katero je mo\xc4\x8d zdraviti bolezni srca in drugih sodobnih bolezni._NEWLINE_Hodil je na Univerzo v Austin Teksasu, kjer je dobival \xc5\xa1portno \xc5\xa1tipendijo od leta 1982 do leta 1986. V tem \xc4\x8dasu je bil izjemno uspe\xc5\xa1en plavalec. Po kon\xc4\x8danem \xc5\xa1tudiju je postal profesionalni triatlonec in tekmoval pribli\xc5\xbeno deset let. Leta 1997 se je upokojil kot triatlonec ter postal gasilec in re\xc5\xa1evalec. Po dvanajstih letih ga\xc5\xa1enja po\xc5\xbearov in re\xc5\xa1evanja ljudi se je naposled poslovil od gasilcev in se popolnoma posvetil zdravstvenemu aktivizmu in \xc5\xa1irjenju informacij o blagodejnih u\xc4\x8dinkih polnovredne rastlinske prehrane na \xc4\x8dlovekovo zdravje.\n_START_SECTION_\nKnjige\n_START_PARAGRAPH_\nRip Esselstyn je s polnovrednim rastlinskim prehranjevanjem (brez mesa, rib, jajc in mle\xc4\x8dnih \xc5\xbeivil) pri\xc4\x8del leta 1987. Na to odlo\xc4\x8ditev sta najbolj vplivala njegov o\xc4\x8de in svetovno znani triatlonec Dave Scott, po katerem se je Rip zgledoval. Sam pravi, da se izogiba besedi\xc2\xa0\xc2\xbbveganstvo\xc2\xab, saj po njegovem mnenju to jemlje voljo in prestra\xc5\xa1i ljudi. Veliko raj\xc5\xa1i uporablja izraz "plant strong", saj se to po njegovem mnenju sli\xc5\xa1i bolje in povzro\xc4\x8di druga\xc4\x8den odziv pri ljudeh. Svoje poglobljeno znanje o polnovredni in pravilno strukturirani rastlinski prehrani je zapisal tudi v knjigah.\n_START_SECTION_\nThe Engine 2 Diet (2009)\n_START_PARAGRAPH_\nRipov prijatelj in sodelavec v gasilskem domu Engine 2 je leta 2003 odkril, da je njegov holesterol nevarno visok. Zaradi tega je Rip spodbudil celotno ekipo gasilcev, da so skupaj spremenili svojo prehrano, ki je bila polna nasi\xc4\x8denih \xc5\xbeivalskih ma\xc5\xa1\xc4\x8dob in predelanih \xc5\xbeivil. Vsi gasilci v tem gasilskem domu so za\xc4\x8deli jesti polnovredno rastlinsko hrano in s tem pomagali re\xc5\xa1iti \xc5\xbeivljenje svojemu prijatelju, saj je ta v parih tednih drasti\xc4\x8dno zni\xc5\xbeal vrednosti slabega holesterola. Ta izku\xc5\xa1nja je Ripa spodbudila, da je napisal knjigo The Engine 2 Diet, ki se za\xc4\x8dne z uvodno besedo T. Colina Campbella, avtorja knjige Kitajska \xc5\xa1tudija.\n_START_SECTION_\nMy Beef With Meat (2013)\n_START_PARAGRAPH_\nLeta 2013 je Esselstyn izdal \xc5\xa1e eno knjigo, z naslovom My Beef With Meat, ki govori o \xc5\xa1kodljivih u\xc4\x8dinkih u\xc5\xbeivanja mesa na \xc4\x8dlove\xc5\xa1ko telo ter vklju\xc4\x8duje prepri\xc4\x8dljive argumente za u\xc5\xbeivanje polnovrednih rastlinskih \xc5\xbeivil. Knjiga je pri\xc5\xa1la na listo najbolj prodajanih knjig revije New York Times.\n_START_SECTION_\nForks Over Knives\n_START_PARAGRAPH_\nEsselstyn je skupaj s svojim o\xc4\x8detom in T. Colinom Campbellom nastopil v znanem ameri\xc5\xa1kem dokumentarnem filmu o polnovredni rastlinski prehrani Forks Over Knives. S svojo dolgoletno in uspe\xc5\xa1no kariero kot poklicni triatlonec je jasno pokazal, da rastlinsko prehranjevanje blagodejno vpliva na vzdr\xc5\xbeljivost in fizi\xc4\x8dne sposobnosti \xc5\xa1portnikov. S svojim prispevkom v dokumentarnem filmu je \xc5\xbeelel ozavestiti gledalce o tem, da za uspe\xc5\xa1no \xc5\xa1portno kariero ter zdravo \xc5\xbeivljenje \xc4\x8dlovek ne potrebuje \xc5\xbeivil \xc5\xbeivalskega izvora. Kasneje je posnel \xc5\xa1e svoj dokumentarni film Forks Over Knives Presents: The Engine 2 Kitchen Rescue with Rip Esselstyn.'